LAOAG CITY – Nagasat a nakalasat ti maysa nga empleado ti maysa a kompanya idiay Solsona, Ilocos Norte kalpasan ti dua a daras a panaggandat na a nagpakamatay itay laeng bigat iti mismo nga uneg ti opisina da.
Binigbig ni P/Sr Insp Leonardo Tolentino, chief of police ti PNP Solsona ti biktima a ni Eric Tomas, agtawen ti 37, addaan ti asawa, residente ti Brgy Barcelona iti nasao nga ili ken empleado ti maysa a kompanya ti farm supply.
Segun ti imbestigasyun ti PNP Solsona, immuna a ginandat ni Tomas ti nagpakamatay babaen ti panagbekkel na ngem saan a nagballigi gapu ta natennag kalpasan a napugsat ti tali.
Gapu ti pannakapaay na ket nangala ti insektisidyu ket ininum ngem kaskasdi a saan a nagballigi gapu ta dagus nga naarayat dagiti ka-opisinaan ket napan da intaray iti Rural Health Unit ti ili ti Solsona.
Naammuan a ti rason a namindua daras a ginandat ti biktima ti nagpakamatay ket gapu ti koleksiyun iti opisina da.
Iti agdama ket addan iti natalged a kasasaad ti biktima.
ilo_Latn ilo_Latn ilo_Latn ilo_Latn ilo_Latn ilo_Latn